خان_محمد_خان
انجمن تعلیم القرآن کی بنیاد
خان صاحب اور دیگر عمائدین کے مشورے سے 1932ء میں سردار فیروز علی خان (جھنڈا بگلہ) نے پلندری کے مقام پر انجمن تعلیم القرآن کی بنیاد رکھی۔ اُن دنوں تحصیل باغنارمہ قبیلہ کے مولانا میر عالم (کفل گڑھی) دیوبند سے فارغ التحصیل ہوکر وطن واپس آئے ہوئے تھے اور ملکی سیاست میں بے حد سرگرم تھے۔ اُنہیں پلندری میں مدرسہ تعلیم القرآن کا صدر مدرس مقرر کیا گیا۔ مولوی محمد صادق خان بھی بطور استاد حدیث اس مدرسے سے منسلک ہو گئے۔ مولانا محمد یوسف خان نے بھی دارالعلوم دیوبند سے تعلیم مکمل کرنے کے بعد یہاں درس و تدریس کا سلسلہ شروع کیا۔ انجمن تعلیم القرآن پلندری جس مسجد میں قائم کی گئی تھی وہ بہت ہی چھوٹی تھی۔ یہ مسجد سردار محمد اقبال (حال و فاقی محتسب حکومتِ پاکستان) کے والد گرامی سردار فتح محمد نے بنوائی تھی،جو اُن دنوں وہاں تعینات تھے۔ انجمن کے قیام کے بعد یہاں کے طلبہ کی تعداد بڑھتی گئی اور جُمعہ کے دن نمازیوں کی کثرت کے باعث مسجد کی توسیع کی ضرورت شدت سے محسوس کی جانے لگی، مگر اس کے لیے کافی سرمایہ کی ضرورت تھی جو اُس غربت کے دور میں مہیا ہونا مشکل ہی نہیں ناممکن تھا۔ لیکن اس کارِ خیر میں بھی خان صاحب نے ہی پیش قدمی کی اور ایک بار پھر لوگوں کو اپنی مدد آپ کے لائحہ عمل کے تحت کمر بستہ کیا۔ انہیں اس بات کا خوب اندازہ تھا کہ جو اصلاحی و فلاحی تحریک وہ شروع کر چکے ہیں اُس کے فروغ و استحکام کے لیے جامع مسجد سے زیادہ موزوں جگہ اور کوئی نہیں ہوسکتی تھی۔ لہذا پلندری کی وسیع جامع مسجد کی تعمیر کی سعادت بھی خان صاحب کو ہی نصیب ہوئی۔ اُنہوں نے جامع مسجد کا نقشہ سری نگر سے بنوایا اور اس کی تعمیر کے لیے چندہ اکٹھا کرنے کی بجائے مُٹھی آتا سکیم کا اجرا کرکے ایک بالکل نیا طریقہ اختیار کیا۔ طریقہ کار یہ تھا کہ ہر گھر کی عورت جب روٹی پکانے بیٹھتی تو’’بِسْمِ اللهِ الرَّحْمٰنِ الرَّحِيْمِ’’ پڑھ کر ایک مٹھی آٹا ایک الگ برتن میں رکھ دیتی۔ یہی عمل صبح و شام دہرایا جاتا جس سے ایک ہفتہ میں تقریباً مہینے بھر کی ضرورت کا آٹا پلندری لایا جاتا۔ اس طرح کئی من آٹا جمع ہوجاتا۔ اُس سے مزدوروں کو کھانا کھلایا جاتا۔ جو آٹا بچتا اُس کو فروخت کرکے مسجد کی تعمیر کی اشیاء خریدی جاتیں۔ جو شخص چندہ دیناچاہتا اُس سے خان صاحب چندہ نہ لیتے بلکہ اُسے مسجد میں کام کرنے کو کہتے۔ ہرگاؤں کے لوگ جتھوں کی شکل میں آکر باری باری مسجد کی تعمیر کے کاموں میں حصہ لیتے۔ ہر جتھا معمار، بڑھئی اور مزدور خود مہیا کرتا۔ خان صاحب جب اعلیٰ الصبح مسجدمیں آتے تو نماز سے قبل بورڈنگ ہاؤس کے طلبہ کو قریبی نالہ پر لے جاتے جو وہاں سے پتھر اٹھا کر مسجد میں لاتے،اسی طرح ان کی ہدایت پر گردونواح کے دیہات سے جو لوگ پلندری آتے وہ بھی ساتھ پتھر اٹھا کر لاتے۔ جمعہ کے دن جب سینکڑوں لوگ نمازِ جمعہ کے لیے آتے،وہ بھی اس کار خیر میں شمولیت کرتے۔ خان صاحب نے تعمیراتی سامان کی فراہمی مختلف گاؤں والوں کے ذمہ لگادی تھی۔ مثلاً بعض کی ذمہ داری چونابناکر لانا اور بعض کو مسجد کی لکڑی کا بندوبست کرنا ہوتا تھا۔ ایک بار دورانِ تعمیر مسجد کے کنوئیں میں پانی ختم ہو گیا تو خان صاحب نے علی الصبح اعلان کیا کہ تمام مائیں، بہنیں اوربیٹیاں پانی کاایک ایک گھڑا بھر کر لائیں اور مسجد کے کنوئیں میں ڈالیں۔ تھوڑی ہی دیر میں کنواں پانی سے بھرگیا۔ قدرت نے انہیں کام لینے کا ایسا سلیقہ عطا کیا تھا جو نہ تو پہلے دیکھنے میں آیا اور نہ بعد میں۔ سب لوگوں کو کام پر لگانا،اُن کا حوصلہ بڑھانا اور تعمیر کے کام کو مرحلہ وار استوار کرنا انہی کا کام تھا۔ یوں مسجد کا تمام کام بغیر پیسے اور اُجرت کے انجام پایا اور تقریباً اڑھائی سال کی مسلسل محنت سے یہ عالیشان دو منزلہ مسجد تعمیر ہو گئی جس سے نہ صرف انجمن تعلیم القرآن کے دینی تعلیم کے فروغ میں مدد ملی بلکہ قوم پردین کی آگاہی کے ساتھ ساتھ نظم و ضبط اور اپنی مدد آپ کے لائحہ عمل کی افادیت عملاً ظاہر ہوئی۔ ان میں خود اعتمادی پیداہوئی اور جامع مسجد پلندری ان کے درخشاں مستقبل کا پیش خیمہ ثابت ہوئی۔ مولانا غلام حیدر نے یہاں نماز جمعہ کا آغاز کیا۔